জরি সূতা
জরি (বা জারি) হল ঐতিহ্যগতভাবে সূক্ষ্ম সোনা বা রৌপ্য দিয়ে তৈরি একটি মসৃণ সুতো যা ঐতিহ্যবাহী ভারতীয়, বাংলাদেশী ও পাকিস্তানি পোশাকে বিশেষত শাড়ি ইত্যাদিতে ব্রোকেড হিসেবে ব্যবহৃত হয়। জারদোজি নামক সূচিকর্মের জটিল নিদর্শন ও বিস্তৃত নকশা তৈরি করার জন্য এই সুতোটি কাপড়ে বোনা হয়। মোগল যুগে জরি জনপ্রিয় হয়েছিল; সুরাট বন্দরটি মক্কার তীর্থযাত্রার পথের সাথে যুক্ত ছিল যা ভারতে এই প্রাচীন নৈপুণ্যের পুনঃপ্রবর্তনের একটি প্রধান কারণ হিসেবে কাজ করেছিল। বৈদিক যুগে, সোনার সূচিকর্ম দেবতা, রাজা ও সাহিত্যিক ব্যক্তিত্বদের (গুরু) জাঁকজমক ও রাজকীয় পোশাকের সাথে যুক্ত ছিল। বেশিরভাগ সিল্ক শাড়ি ও ঘারার প্রধান আলংকারিক উপাদান হল জরি। এটি লেহেঙ্গা (স্কার্ট), চোলি (ব্লাউজ), কুর্তা ও ধুতির মতো সিল্কের তৈরি অন্যান্য পোশাকেও ব্যবহৃত হয়।